Broj: 711-I-499-P-41/22-02-17

Zagreb, 4. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev na zahtjev Petre Doležalove, savjetnice za pravne poslove Hrvatske zaklade za znanost,** na 157. sjednici, održanoj 4. veljače 2022., daje sljedeće

**OČITOVANJE**

**S obzirom da su ovlasti predsjednika Upravnog odbora Hrvatske zaklade za znanost, propisane Zakonom o Hrvatskoj zakladi za znanost, u bitnome istovjetne ovlastima upravitelja zaklade propisane Zakon o zakladama, predsjednik Upravnog odbora Hrvatske zaklade za znanost smatra se obveznikom ZSSI/21-a.**

Obrazloženje

Petra Doležalova, savjetnica za pravne poslove Hrvatske zaklade za znanost, podnijela je zahtjev za mišljenjem koji je u knjigama ulazne pošte zaprimljen 21. siječnja 2022. pod brojem: 711-U-801-P-41/22-01-3, povodom kojeg se vodi predmet broj P-41/22.

U zahtjevu podnositeljica navodi da je država osnivač Hrvatske zaklade za znanost te da su tijela zaklade izvršni direktor i Upravni odbor, a zakonski zastupnik je predsjednik Upravnog odbora.

Podnositeljica traži mišljenje Povjerenstva jesu li predsjednik Upravnog odbora, članovi Upravnog odbora ili izvršni direktor obveznici u smislu odredbi ZSSI/21-a koji su dužni podnijeti imovinsku karticu.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 44. ZSSI/21-a propisano je da su upravitelji zaklada koje osniva Republika Hrvatska ili jedinica lokalne i područne (regionalne) samouprave obveznici u smislu Zakona.

Člankom 2. Zakona o zakladama („Narodne novine“, broj 106/18. i 98/19.) propisano je da je zaklada imovina namijenjena da sama odnosno prihodima što ih stječe trajno služi ostvarivanju neke općekorisne svrhe ili dobrotvorne svrhe te da se radi o neprofitnoj pravnoj osobi bez članova.

Sukladno članku 26. stavku 1. navedenog Zakona, ako aktom o osnivanju nije drukčije uređeno, tijela zaklade su upravni odbor i upravitelj.

Prema članku 27. istog Zakona zakladom upravlja upravni odbor od najmanje tri člana, koji imenuje i razrješava upravitelja zaklade, donosi statut te izmjene i dopune statuta, usvaja plan rada i financijski plan za sljedeću kalendarsku godinu te izvješće o radu i financijski izvještaj za prethodnu godinu, odlučuje o načinu korištenja imovine te obavlja druge poslove u skladu sa zakonom i statutom zaklade.

Nadalje, prema članku 28. Zakona, upravitelj zaklade zastupa zakladu, odgovoran je za zakonitost rada zaklade, vodi poslove zaklade sukladno odlukama upravnog odbora, podnosi upravnom odboru prijedlog planskih i izvještajnih dokumenata, obavlja druge poslove u skladu s tim Zakonom, drugim propisima i statutom zaklade koji nisu u nadležnosti drugih tijela zaklade.

Člankom 1. Zakona o Hrvatskoj zakladi za znanost („Narodne novine“, broj 117/01., 45/09., 92/10. i 78/12.) osnovana je Hrvatska zaklada za znanost kojoj je osnivač Republika Hrvatska.

Prema članku 5. stavku 1. tog Zakona, Hrvatskom zakladom za znanost upravlja Upravni odbor od sedam članova, koji prema članku 6. Zakona donosi statut zaklade, donosi pravilnik o uvjetima i postupku dodjele sredstava za ostvarivanje svrhe Zaklade, donosi godišnji program rada i financijski plan zaklade, donosi odluke o dodjeli sredstava, donosi poslovnik o svom radu, upravlja i nadzire vođenje poslova zaklade, odlučuje o korištenju imovine zaklade, podnosi izvješća o radu zaklade, predlaže strateški plan zaklade te obavlja druge poslove sukladno zakonu i statutu Zaklade.

Sukladno članku 6. stavku 5. navedenog Zakona, predsjednik Upravnog odbora zaklade zastupa zakladu, provodi odluke Upravnog odbora, vodi poslove zaklade sukladno odlukama Upravnog odbora, odgovoran je za zakonitost rada zaklade, predlaže Upravnom odboru financijski plan i zaključni račun, podnosi izvješća Upravnom odboru o stanju poslova i financijskom stanju Zaklade, te obavlja druge poslove u skladu s tim Zakonom, drugim propisima i statutom Zaklade.

Člankom 9.b. predmetnog Zakona propisano je da izvršni direktor vodi poslovanje Hrvatske zaklade za znanost i samostalno upravlja Uredom iste.

Odredbama Zakona o zakladama, općim propisom kojim se u pravnom poretku Republike Hrvatske uređuje osnivanje i ustroj zaklada kao specifičnog oblika imovine sa svojstvom pravne osobnosti namijenjene ostvarivanju neke općekorisne ili humanitarne svrhe, propisane su ovlasti upravitelja zaklade koji je zakonski obveznik u smislu članka 3. stavka 1. podstavka 44. ZSSI/21-a, ako je osnivač zaklade država ili jedinica lokalne ili područne (regionalne) samouprave.

Zakon o Hrvatskoj zakladi za znanost ne predviđa funkciju upravitelja zaklade te je Povjerenstvo analiziralo odredbe Zakona o Hrvatskoj zakladi za znanost kako bi utvrdilo koja funkcija propisana tim Zakonom u bitnome ima iste ili slične ovlasti kao upravitelj zaklade.

Imajući u vidu ovlasti predsjednika Upravnog odbora, propisane u članku 6. Zakona o Hrvatskoj zakladi za znanost, u pogledu zastupanja zaklade, odgovornosti za zakonitost rada zaklade te vođenje poslova navedene zaklade, te istovjetne ovlasti upravitelja zaklade propisane u članku 28. Zakona o zakladama, Povjerenstvo zaključuje da je predsjednik Upravnog odbora Hrvatske zaklade za znanost obveznik u smislu odredbe članka 3. stavka 1. podstavka 44. ZSSI/21-a, slijedom čega je dužan podnijeti imovinsku karticu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana